Engar fréttir voru í Fréttablaðinu í dag vegna verkfalls blaðamana en þó kom blaðið út og var með „ sérstæðu sniði “ eins og segir á forsíðu . Á forsíðu er teikning frá Halldóri sem leikur sér með þetta óvenjulega útspil blaðsins þar sem mynd - og textalausar síður blasa við , en pisltar , aðsendar greinar og auglýsingar eru á sínum stað . Um þetta segir Jón Þórisson , ritstjóri m.a. á forsíðu : „ Fréttablaðið hefur skyldur við lesendur og auglýsendur og því var tvennt sem lagt var til grundvallar þeirri ákvörðun að blaðið yrði gefið út við þessar aðstæður . Annars vegar að virða rétt blaðamanna til vinnustöðvunar . Því eru ekki fréttir í þessu tölublaði , en birt er annað ritstjórnarefni , sem tilbúið var áður en verkfall brast á . Hins vegar að auglýsendur geti reitt sig á auglýsingamátt blaðsins og ekki kæmi rof í nærri tuttugu ára útgáfusögu þess . “ Verkfall blaðamanna stóð í 12 klukkustundir í gær og náði nú til prentmiðla . Þessi afstaða og óvenjulega ákvörðun Fréttablaðsins virðist hafa mælst vel fyrir bæði meðal starfsmanna Fréttablaðsins og almennt hjá blaðamönnum og í samfélaginu . Morgunblaðið , hinn stóri prentmiðillinn , birtir hins vegar fréttir og annað efni þannig að áhrif verkfalls þar eru ekki eins sýnileg . Ekki er vitað um alvarleg verkfallsbrot í gær en farið verður betur yfir slíkt í dag .